## El Consorci de Museus obri el termini perquè els centres educatius de la Comunitat Valenciana s’adherisquen a la xarxa PLANEA d’art i escola

*** Fins al 4 de setembre els centres d’Infantil, Primària i Secundària poden sol·licitar pràctiques artístiques en l’àmbit de l’escola
* PLANEA oferix recursos artístics guiats amb els quals explorar la diversitat, les migracions o el medi ambient a través de la *performance*, l’escultura, el tèxtil o l’audiovisual**

El Consorci de Museus de la Comunitat Valenciana (CMCV) ha obert una nova convocatòria per als centres educatius de la Comunitat Valenciana que vullguen adherir-se a la xarxa PLANEA d’art i escola.

Fins al 4 de setembre hi ha temps per a sol·licitar participar en un projecte que l’any passat va donar cabuda a 105 centres i que, en esta edició, es dirigix a més de 125 escoles, amb una estimació de 12.000 alumnes d’Infantil, Primària i Secundària.

PLANEA busca la interacció entre docents, alumnes, famílies, artistes, institucions culturals i educatives per a promoure les pràctiques artístiques a l’escola pública de manera transversal.

El director gerent del Consorci de Museus, Nicolás Bugeda, ha ressaltat la importància d’un programa que entén l’art “com una ferramenta útil dins de les aules ja que, a través de la creativitat, es poden treballar diferents aspectes de l’educació de xiquets i adolescents i propiciar el seu creixement personal a través de l’art”.

Bugeda ha recordat que PLANEA és una xarxa estatal en la qual la Comunitat Valenciana està immersa a través del Centre del Carme i de la Universitat Politècnica de València (UPV), la qual cosa permet “tant a les institucions culturals que participem com a les escoles estar connectats amb altres agents i altres pràctiques artístiques consensuades des de l’àmbit nacional”.

PLANEA és un projecte impulsat per la Fundació Daniel y Nina Carasso de Madrid, a més del Centre del Carme participen Pedagogías Invisibles en la Comunitat de Madrid i ZEMOS98 a Andalusia, amb intenció d’expandir esta xarxa a altres comunitats.

**Recursos artístics i pedagògics**

A través de PLANEA el Centre del Carme oferirà en el curs 2025-2026 diferents elements de treball com caixes de recursos dissenyades per diferents col·lectius d’artistes, que s’encarreguen de guiar el seu treball en l’aula; programes d’acompanyament i tallers específics.

En esta edició les caixes de recursos proposen explorar qüestions com la diversitat, les migracions, el medi ambient o la relació amb l’espai públic a través de la *performance*, l’escultura, el tèxtil o l’audiovisual.

Per als docents d’infantil s’han creat dos caixes de recursos. D’una banda ‘P.L.A.F. Pràctiques Lliures d’Art i Ficció’, de La Líoparda, proposa explorar el cos, l’espai i els objectes a l’aula a través de pràctiques d’arts vives i performatives amb una mirada feminista i cap a la diversitat.

Per la seua part, l’artista Reyes Pe, planteja amb ‘Fronteres. Exercicis per a la construcció de mons’, un joc de construcció en el qual imaginar la dissolució de fronteres a través de peces escultòriques manipulables a gran escala.

Amb ‘Travessies del fil: Rutes tèxtils a l’escola’, d’Angie Giaverini, el professorat de Primària convidarà a reflexionar sobre les migracions d’espècies d’animals i humans, a través de la tècnica tèxtil de les arpilleres xilenes.

Les propostes dirigides a Secundària aprofundiran en el reciclatge i la relació dels jóvens amb l’espai públic.

‘Fem! Els confins del rebuig’, dissenyada pel Menú de la Ciutat Rural, utilitza el menjar i la imaginació com a ferramentes per a qüestionar què es considera residu i què es considera recurs. Un exercici per a reconéixer les possibilitats de transformació del que rebutgem i afrontar el problema del desaprofitament i la busca de noves maneres de reconnectar-nos amb la naturalesa i els seus cicles.

‘Relata. Com situar narratives en l’espai públic’, ideada per Carpe, convida els adolescents a través d’audiovisuals, recorreguts en grup i mapes, a explorar el seu entorn i reflexionar sobre el seu paper en l’espai públic.

El termini d’inscripció arranca el 4 de juliol a través de la [pàgina web del CMCV](https://www.consorcimuseus.gva.es/).

Fecha: 03/07/2025